Voorsitter van Nasionale Persklub sterfVal Boje, voorsitter van die Nasionale Persklub. (Foto: Facebook) Val Boje, voorsitter van die Nasionale Persklub, is skielik dood nadat sy Maandag in ŉ Pretoriase hospitaal ŉ geringe operasie aan haar hart ondergaan het. Boje was tot onlangs nog redakteur van Pretoria News voordat sy in Januarie vanjaar ná agt jaar by die koerant uitgetree het. Sy is ook sowat twee jaar gelede as voorsitter van die Nasionale Persklub aangewys. Jos Charle, algemene bestuurder van die Nasionale Persklub, sê Boje se ervaring en wye netwerk van kontakte was ’n groot aanwins vir die organisasie. “Ons werk al langer as 25 jaar saam en ek ken Val as ŉ geesdriftige en professionele mens wat alles voluit aangepak het. Haar dood is inderdaad ŉ groot verlies.” Boje word oorleef deur haar man, Roy Devenish, seun John, skoondogter Carli, dogter Christine, haar ouers en die egpaar se kleinkinders. Die Nasionale Persklub het sy medelye met haar naasbestaandes uitgespreek. Op sosiale media het talle boodskappe van medelye ook ingestroom, baie daarvan van medeverslaggewers en ander in die mediabedryf.